ԶԱՏԻԿ

Զատիկը ուսումնական նախագիծ

Ամեն տարիքային խումբ իրեն հապապատասխան աշխատանքներն է կատարում:

**Հետազոտական աշխատանք**

* Տեղեկություններ Զատիկ ծեսի ծագման մասին
* Զատկական հավատալիքներ
* Այլ ժողովուրդների Զատիկը
* Այլ ժողովուրդների զատկական երգեր

**Բնագիտություն**

Ածիկ

Զատիկից 20-25 օր առաջ ափսեների կամ սկուտեղների մեջ բամբակ են փռում, լավ թրջում են, վրան ցորեն, գարի, ոսպ կամ այլ հատիկ են ցանում: Բամբակը միշտ թաց պիտի լինի: Մինչև Զատիկ ածիկը ծլում է: Երեխաները հետևում են ածիկի աճին:

Ցանում են նաև եփած ցորեն, քարեր: Դիտարկելով համոզվում են, որ եփած ցորենն ու քարերը չեն ծլում: Քննարկում են, թե ինչու դրանք չծլեցին, պատկերացում են կազմում անկենդան և մեռած բնության մասին:

Ձվի հետ կապված փորձեր:

Տեխնոլոգիա

Թափոններից Ձու \_ տիկնիկներ են պատրաստում:

Զատկածառ

Տոնից 15-20 օր առաջ ծառի էտած ճյուղ են բերում խմբասենյակ, զարդարում իրենց նախշած ձվերով, պատրաստած կերպարներով:

Ուտիս տատ

Եթե Բարեկենդանին Ուտիս տատ չեն ունեցել, տոնից 10-15 օր առաջ նրա տիկնիկն են պատրաստում:

Զատկական կերպարներով հրավիրատոմսեր են պատրաստում` ծանոթներին ծիսակատարությանը հրավիրելու համար:

* Զատկական կերակուրների բաղադրատոմսեր
* Մանակախաղերի, ազգային խաղերի նկարահանումներ
* Զատկական երգերի կարաոկեների ստեղծում

**Ընտանեկան նախագծեր՝**

* Մեր մանկության խաղերը
* Հեքիաթասաց տատ ու պապ
* Ընտանեկան ուրախ ներկայացումներ
* Ուրախ, ծիծաղելի լուսանկարներ
* Զատկական առածանի
* Հեքիաթներ ու պատմություններ են հորինում, երգեր, պարեր, խաղեր են սովորում-բեմադրում:

**Տոնին նախորդող շաբաթ**

Երկուշաբթի` Ջրաղացպանի օր:

«Խնոցի-հարոցի» խաղը «Խաղադարան»

Երեքշաբթին

 Խաղում են «Հիմար-իմաստունի» վիճակի արարողություն՝

Հնում 10 թղթակտորներից 5-ի վրա գրվում էր «իմաստուն» 5-ի վրա` «հիմար» բառերը: 10 երեխա վերցնում էին մեկական թուղթ: Մտքում որևէ երազանք պահած անձինք նախապես ընտրում էին երեխաներից մեկին: ՙԻմաստուն՚ վիճակի ընկնելը նշանակում էր երազանքի իրականացում, “հիմարի” դեպքում` ձախողում: Այս արարողությունը կարելի է իրականացնել մեծերի և փոքրերի հետ` առանց հաշվի առնելու տարիքը:

Չորեքշաբթի: Չորեքշաբթին չիք-օր է: Այդ օրը հիմնովին մաքրում են խմբասենյակը, բակը, շրջապատը` աղբը չիք են անում:

«Չիք-չիք» են խաղում: Յուրաքանչյուրը երկու քար է վերցնում: Դրանք քսում են իրար և ասում.

\_Չիք-չիք, մուկը չիք,

\_Չիք-չիք, մոծակը չիք…

Կարելի է խաղալ հարցուպատասխանով£

Մի խումբ. \_Չիք-չիք, ի՞նչը չիք:

Մյուս խումբ. \_Չիք-չիք, կռիվը չիք:

Մի խումբ. \_Չիք-չիք, ի՞նչը չիք:

Մյուս խումբ. \_Չիք-չիք, հիվանդությունը չիք:

Մի խումբ. \_Չիք-չիք, ի՞նչը չիք:

Մյուս խումբ. \_Չիք-չիք, կռիվը չիք:

Հինգշաբթի: Այդ օրը այգեպանները, վերցնելով կացինը, այգի են մտել և վատ բերք տվող ծառերի բնին կացնի բութ կողմով հարվածելով` վախեցրել. «Բերք ես տալու, տուր, թե չէ` կկտրեմ»:

Երեխաներն էլ կարող են նույն բանն անել ճիպոտով: Այդ օրը ամեն մեկն ընտրում է իր ծառը, զրուցում նրա հետ, մաքրում շուրջը…

Այդ օրը խմբի անդամների թվով ձու են ներկում: Ճաշին ճաշակում են նոր ծլած կանաչիով ուտեստ:

Կարմիր, կանաչ թելերով մանկական մատանիներ, ապարանջաններ են պատրաստում :

Ուրբաթ: Մանկական խոհանոցում բոլորը միասին զատկական կերակուրներ են պատրաստում, Զատկի ձվերն են ներկում:

Ծիսակատարությունը հաջորդ շաբաթ են անում: Այն կոչվում է Ավագ շաբաթ, ու բոլոր օրերը տոնական են:

**Ծիսակատարություն**

Բոլորն արտասանում են

Կարմիր արև քեզ, ախպեր,

Աստծու բարև քեզ, ախպեր:

Կարմիր եզին օղն ու կոճակ,

Կարմիր հավկիթս դուրս բերեք,

Ճերմակ հավկիթս ներս տարեք:

Բոլորը շրջանով շուրջպար՝ «Պուպրատիկին եկել է»: Մի քանիսը ընթացքում Պուպրատիկն են պարեցնում, որ գալիս է Ծառզարդարից:

Պարից հետո՝

\_Զատկեզատի~կ է, նավակատի~կ է, չամչեհատի~կ է:

\_Կարմիր ձու տուր, կարմիր օր տամ:

Երգում են

 «Արև , արև , եկ, եկ», «Արև, արև, դուրս արի», «Արև, արև արի դուրս»,

\_ Մարիամ խաթուն, Մարիամ խաթուն,

Իջի մեր տուն, իջի մեր տուն,

Ես քեզ կտամ նուշի կթուն:

- Զատիկ, զատիկ, նավակատիկ, արի նստի մեր տան մոտիկ:

 «Զատիկները» կենտրոն են գալիս: Բոլորը երգում են «Զարկ, բոլոճիկ» երգը և խաղում:

Խաղում են զույգ-զույգ. զույգի մեկը կքանստում է /գնդակ է դառնում և կքանստած թռվռում է գնդակի նման/, մյուսը կանգնում է նրա գլխավերևում և շատ թույլ հարվածելով «գնդակի գլխին» խաղացնում է նրան: Մյուսները տեղերում են երգում ու նույն խաղը խաղում:

Հնչում է «Թամզարան»: Ակլատիզի տիկնիկը խաղացնելով` կենտրոն են գալիս Ակլատիզները (5-6 հոգի) :

Խումբ.

- Տի~զ- տի~զ, Ակլատիզ,

Մազդ բիզ-բիզ, Ակլատիզ,

Պասը գնաց, Զատիկն եկավ,

Այծն էլ խոտը կերել է:

Ակլատիզներ: \_Գնացեք, տեսեք` ով է կերել այծը:

Խումբ.

\_ Գնացինք, տեսանք, գայլն է կերել այծը:

Երգում են «Գնացեք, տեսեք» երգը և խաղում:

Երգից հետո.

Խումբ.

\_Ակլատիզը փետելով

Զատիկը շուտ չես բերի:

Բոլորը երգում են «Զըմփիկ, զըմփիկ, զարին ա» երգը:

Այդ ընթացքում Ուտիս տատի տիկնիկը խաղացնելով, արգելված կերակուր (ասենք` միս) ուտելով` կենտրոն են գալիս Ուտիս տատիները (5-6 երեխա) և կանգնում Ակլատիզների դիմաց:

Ակլատիզներ (խիստ բարկացած) .

\_Օրը ցերեկով, իմ աչքի առաջ էդ ի~նչ եք անում:

Ուտիսներ.

\_Էլ պաս չկա, բան չկա, ի~նչ պիտի անես հիմա, այ թոռոմած կծու սոխ, քեզնից վախեցող չկա:

Խումբ (ծաղրում են).

\_Ծերացել ես, ծե~ր\_ծե~ր, մնացել ես դու անտեր,

Փետուր չունես, պոչ ունես, պոչդ առ ու հեռացիր:

Ակլատիզներ.

\_ Բա մեր վերջն ի՞նչ պիտի լինի:

Խումբ.

\_Աքլորակռի~վ. գոմշակռի~վ:

Հնչում է Յարխուշտա, Ակլատիզներն ու ուտիսները աքլորագռիվ ու գոմշակռիվ են խաղում: Կռիվն ավարտվում է, երաժշտությունը դադարում է, Ակլատիզները փախչում են:

Ուտիսները կանչում են.

\_Զնկլիկ օրոճ եմ շարե~լ:

 «Զնկլիկ օրոճ եմ շարել» երգը:

Երգի ավարտից հետո խմբով կանչում են.

\_Աքլորը ձու է ածե~լ, աքլորը ձու է ածե~լ:

\_ Ձվից ճուտ է դուրս եկե~լ, ձվից ճուտ է դուրս եկե~լ:

\_ Զատկաձվիկ կախարդակա~ն, զատկաձվիկ կախարդակա~ն:

/ծլնգոց է լսվում/:

-- -Դռան առաջ հերկեցինք,

Զատկի ձվեր ներկեցինք,

Դրկցին ողջույն տվեցինք:

Լուսնյակն անուշ, հովն անուշ,

Հում կաթի պաղ սերն անուշ:

Ուտիս տատիներ. Դրկցի բաժինը պահե՞լ եք:

Երեխաները պատասխանում են` այո~:

Ուտիս տատիներ. \_ Ածիկի մեջ շարե՞լ եք:

Երեխաները պատասխանում են` այո~ :

Ռ. Հախվերդյանի «Կարմիր զատիկ» երգը

Մեծ տատ.

\_Քրիստոս հարեաւ ի մեռելոց:

Խումբ.

\_Օրհնեալ է հարութիւնն Քրիստոսի:

Վերջում զատկական խաղեր են խաղում:

Զատկական հանելուկներ

1.Ուլուլիկ, պուլուլիկ,

Մեջը դեղին ուլունք:

2.Տուն ունեմ, դուռ չունի,

Դուրսն արծաթ, մեջը ոսկի:

3. Այսօր կլոր մարմար քար,

Վաղը թռչի վեր ու վար:

4.Շնչավորից անշունչ ելավ,

Անշունչից շնչավոր:

Զատկական ասույթներ

Մարիա’մ խաթուն, Մարիա’մ խաթուն,

Իջի մեր տուն, իջի մեր տուն,

Ես քեզ կտամ նուշի կթոն /միջուկ/:

Դռան առաջ հերկեցինք,

Զատկի ձվեր ներկեցինք,

Դրկցին ողջույն տվեցինք:

Լուսնյակն անուշ, հովն անուշ,

Հում կաթի պաղ սերն անուշ:

Զատկեզատի~կ է, նավակատի~կ է, չամչեհատի~կ է:

Ունեցողի համար ամեն օր Զատիկ է:

Կարմիր ձու տուր, կարմիր օր տամ:

Զատիկն առանց ձվի չի լինի:

Հավը կուտե հատիկ-հատիկ, ծով ձմեռեն կելնի Զատիկ:

Ակլատիզը փետելով զատիկը շուտ չես բերի:

Զատիկը թըռի, մեր կովը ծնի:

Բոլոր երգերը կարող եք գտնել «Պարտեզ» ամսագրի «Ձայնադարան» բաժնում:

Կանաչով նշված հատվածները երեխաներն անգիր պիտի իմանան: